Perustulokokeilusta takana neljännes: Aila, 54, etsii töitä syksymmällä – Janne, 35, ei saa kulutettua rahojaan

Aila on pitänyt perustulokokeilua pelkästään positiivisena asiana. Janne taas kokee, että hänet pakotettiin mukaan.

Tamperelaisesta Aila Jeskasesta, 54, on tullut alkuvuoden aikana julkkis. Perustulokokeiluun osallistuvan naisen elämästä ollaan kiinnostuneita Etelä-Euroopassa asti.

– Tämä on poikinut kaikkia hauskoja juttuja, Jeskanen kertoo.

Lehti- ja videohaastattelujen antaminen jääkin sitten merkittävimmäksi muutokseksi, jonka perustulokokeilu on Jeskasen elämään tuonut.

Tänään perjantaina on kuudes kerta, kun naisen pankkitilille kilahtaa 560 euron suuruinen veroton perustulo. Se on 15 euroa enemmän, kuin naisen ollessa peruspäivärahan piirissä.

Neljäsosa kahden vuoden mittaisesta kokeilusta on pian takana päin.

– En ole löytänyt vielä töitä, joten perustulo ei ole käytännössä muuttanut mitään, Jeskanen kertoo.

Tammikuussa alkaneeseen kokeiluun valittiin satunnaisotannalla 2 000 25−58-vuotiasta työmarkkinatukea tai peruspäivärahaa saanutta työtöntä.

Ilta-Sanomat haastatteli Jeskasta vuoden alussa, juuri kun hän oli saanut tietää päässeensä perustulokokeiluun mukaan.

Nainen oli silloin innoissaan kokeilusta, ja on sitä yhä.

– Minulla on nyt helpottunut tunne, kun minun ei tarvitse lähteä mihinkään tyhmiin koulutuksiin, joista en ole olevan itselleni mitään hyötyä.

Pimitystä viimeiseen asti

Vuoden alussa Jeskanen kertoi olevansa kurkkuaan myöten täynnä erilaisia työllistämistoimia.

– Olen onnellinen siitä, että nyt voin hakea niitä töitä mitä itse haluan, eikä minun tarvitse välittää viranomaisista, jotka eivät edes perehdy tilanteeseeni, Jeskanen sanoi tammikuussa.

Julkiset työ- ja elinkeinopalvelut jaksaa kuitenkin yhä pommittaa naista erilaisilla velvoitteilla.

– Minusta on todella turhauttavaa käydä työkkärin infotilaisuuksissa kun tiedän, etten aio tehdä niiden suhteen yhtään mitään.

Nainen aikoo pimittää perustulokokeilussa mukana olemista te-palveluilta niin pitkään kuin mahdollista.

– Kai niille jossain vaiheessa selviää, miksi en ole heidän toimistaan kovin kiinnostunut.

Uusi yritys syksymmällä

Matkailualalla ja siivoojana työskennellyt Jeskanen jäi työttömäksi vuonna 2009 määräaikaisesta työstä.

Terveysongelmien takia nainen ei voi enää palata sesonkityöhön tai siivouskemikaalien pariin. Hänen toiveenaan olisi löytää fyysisesti kevyttä toimistotyötä. Hän olisi valmis myös pätkätyöhön.

– Tampere on turhan iso kaupunki töiden löytymiseen, varsinkin nyt kesällä, kun opiskelijat ovat tiellä ja tällaiset vanhukset joutuvat sivuun, nainen lohkaisee.

– Kokeilen syksyllä uudestaan paremmilla voimilla.

Kaiken kaikkiaan perustulokokeilu on ollut Jeskaselle tähän mennessä pelkästään positiivinen kokemus. Hän jopa kokee, että se on aktivoinut häntä työnhakuun aikaisempaa enemmän.

– Jos nyt en saakaan työpaikkaa, pettymyksen tunne ei ole niin suuri, kun on perustulo turvana, Jeskanen summaa.

Pakolla mukaan kokeiluun

Ilta-Sanomat jututti tammikuussa myös 35-vuotiasta Jannea (nimi muutettu), joka on Jeskasesta poiketen ollut varsin tyytymätön perustulokokeiluun.

Hän päivitti tunnelmiaan IS:lle myöhemmin maaliskuussa ja uudelleen tänään perjantaina. Ensimmäisenä mies närkästyy toimittajan kysymyksenasettelusta.

– Nyt minä korjaan yhden asian. Minä en lähtenyt kokeiluun mukaan, vaan minut pakotettiin siihen. Ne ovat kaksi eri asiaa, mies painottaa.

Mies oli maaliskuussa kovin huolissaan siitä, kuinka suuri summa kuukausittaisesta 560 euron perustulosta kuuluu verottajalle.

Kelan muutosjohtaja Marjukka Turunen vakuutti tuolloin Ilta-Sanomille, ettei kukaan ole viemässä Jannen perustuloa pois, vaan se tulee hänelle verottomana kahden vuoden ajan työllistymisestä huolimatta.

Turusen selityksestä huolimatta sama asia huolettaa Jannea yhä.

– Kukaan ei ole kertonut sellaisia perusseikkoja, kuten että miten se pitää ottaa verotuksessa huomioon. Verotoimistossakin sanottiin vain, että he eivät tiedä.

– Mietityttää, että tuleeko siitä taas ihanasti mätkyjä, niitä minä olen saanut maksella jo ihan tarpeeksi, mies murehtii.

”En ehdi tuhlaamaan kaikkea”

Kokeilun positiivisena puolena Janne pitää ylimääräistä rahaa, jonka hän saa ansiotulonsa ohella. Mies työllistyi heti helmikuussa ja vaikka pätkätyö on pian päättymässä, häntä houkutellaan jo uusiin hommiin.

Ansiotulon ja perustulon lisäksi hän saa yhä asumistukea.

– Toivoin, että asumistuki olisi lakkautettu, mutta se ei onnistunut, kun teen pätkätöitä ja elän kuukauden kerrallaan, Janne kertoo.

Nyt ongelmaksi on tullut se, ettei mies ehdi käyttämään kaikkia kuukausittaisia tulojaan.

– Olen laittanut rahan hyvin tehokkaasti kiertoon ja käyttänyt ruokapalveluita ja ostanut tavaroita. Olen katsonut, että se raha jää tänne Suomeen.

Oletko saanut yhtään säästettyä?

– Kun yksin asun, niin enhän minä ehdi sitä kuukaudessa saatua rahaa tuhlatakaan. Että väkisinkin siitä on jäänyt rahaa säästöön.